**Nyhedsbrev ProKK nov. 23**

Samtidskunst projektet Jorden Kalder i Mindeparken er nu vel overstået og de kunstnere der havde lyst og mulighed har deltaget i et evalueringsmøde på DoKK1 den 21.11.2023.

Til stede var kurator Trine Rytter Andersen, assisterende kurator Casper Berthelsen, bestyrelsen og ca. 20 kunstnere.

Britta bød velkommen og ordet var frit i starten, hvorunder der var en del snak om den trykte folder, udlånte skilte fra Aros mm.

Mødet startede og Bodil Lisbeth blev valgt som ordstyrer og Rigmor som referent.

Der var bred enighed om at det havde været en flot udstilling, spændende at deltage i og at det sagtens kunne gentages med andet tema og måske en anden destination. Vi har alle lært meget denne gang.

Der var ret meget utilfredshed med kommunikationen på mail. Flere fik ikke rettet deres mail adr. når de skiftede til ny osv, men det kan man faktisk selv gå ind at gøre. (copy-paste). Det var svært for kuratorerne med alle de fejlmeldinger der også kom (fyldte mail boxe mm.)

Enkelte var også utilfredse med ProKK’s face book side og foreslog en side mere som skulle være en lukket gruppe! men vi har jo også vores hjemmeside hvor alt om udstillingen står beskrevet.

Der var enkelte fejl ved QR-koden som vi skal være opmærksomme på til næste gang.

Det kunne være svært at finde rundt til alle kunstværkerne, men det kunne ikke gøres på andre måder når det var i samarbejde og aftale med Teknik- og miljø.

Der blev spurgt ind til folderen. Hvorfor den så ud som gjorde. Formatet blev lavet så det passede til Skov- og naturstyrelsens formater, og at der ikke blev trykt flere eksemplarer skyldes det lille budget bestyrelsen havde. Folderen blev revet væk og som nødløsning fik bestyrelsen trykt små kort med henvisning til hjemmesiden [www.prokk.dk](http://www.prokk.dk)

Der blev også foreslået et visuelt kort med alle numrene som man ser ved andre seværdigheder i det offentlige rum. Alt i alt er det et spørgsmål om tilladelser og økonomi.

Der har uheldigvis været hærværk og tyveri på nogle af værkerne, og det er desværre et parameter vi må arbejde under i det offentlige rum. Det er vigtigt at sikre sine værker med spyd langt ned i jorden og lign. foranstaltninger, som kan gøre det sværere at stjæle. Hærværk er næsten umulig at beskytte sig mod, som det skete for enkelte værker.

Ligeledes var der værker der ikke var dimensioneret til at udstå vind og vejr i de 2 mdr. udstillingen varede.

Konklusionen er at man grundigt gennemarbejder sit værk og afprøver materialer mm inden udstillingen.

Generelt har kuratorerne haft et rigtig godt samarbejde med Teknik- og Miljø og tilliden blev opbygget så derfor måske et samarbejde igen.

Kuratorerne og flere af kunstnerne har haft rundvisning i parken og det har for alle været en rigtig god oplevelse. Vi har fået meget positiv omtale. Pressen var derimod optaget af om der var endnu en skandale i vente (rød maling) og ikke fokuseret på hvad det virkelig drejede sig om. En nænsom kunstform der lader naturen tale hvis man forstår at lytte.

Der kom en meget konstruktiv debat ud af spørgsmålet om kurators rolle i udstillingen. Det har åbenbart været diskuteret før i ProKK hvorvidt kunstnerne skal censureres af kurator inden udstillingen, eller om det er nok med optagelseskriterierne. Skal udstillingerne altid være for alle medlemmer?? Eller er det et mandat til kurator?? Det har f.eks. indflydelse på de fonde vi kan søge. Fondene vil tydeligt kunne se hvilke værker der søges til. Det var ikke tilfældet denne gang. Derfor ingen fondsmidler.

Næste års udstilling på VIA er KUN til væggen med ophæng i galleriskinner. Det skal man være indforstået med ved tilmelding. Tænk også på værkets vægt.

Alt i alt et meget positivt møde med stor tak til Trine, Casper og bestyrelsen.

Forperson for ProKK

Britta Enemark Olsen